Document ID: 31992D0245

Odločba Komisije
z dne 14. aprila 1992
o pogojih v zvezi z zdravstvenim varstvom živali in izdaji veterinarskih spričeval za uvoz mesnih izdelkov iz Tunizije ter o spremembi Odločbe Sveta 79/542/EGS in Odločbe Komisije 91/449/EGS
(92/245/EGS)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Direktive Sveta 72/462/EGS z dne 12. decembra 1972 o problemih glede zdravstvenih in veterinarskih pregledov ob uvozu govedi, prašičev, ovc in koz ter svežega mesa in mesnih izdelkov [1], kakor je bila nazadnje spremenjena z Uredbo (EGS) št. 3763/91 [2], in zlasti členov 21a in 22 Direktive,
ker Odločba Sveta 79/542/EGS [3], kakor je bila nazadnje spremenjena z Odločbo Komisije 92/162/EGS [4], določa seznam tretjih držav, iz katerih države članice odobrijo uvoz goveda, prašičev, kopitarjev, svežega mesa in mesnih izdelkov; ker je bil ta seznam dopolnjen z Odločbo Komisije 91/361/EGS [5], ki je med drugim dodala Tunizijo z namenom, da se dovoli uvoz mesnih izdelkov, ki so bili obdelani v hermetično zaprtih konzervah do F0 vrednosti tri ali več;
ker Odločba Komisije 91/449/EGS [6], kakor je bila nazadnje spremenjena z Odločbo 91/244/EGS [7], določa vzorec veterinarskega spričevala za mesne izdelke, uvožene iz tretjih držav;
ker po veterinarski misiji Skupnosti kaže, da ima Tunizija kljub dejanskemu zdravstvenemu stanju živali dovolj dobro strukturirane in organizirane veterinarske službe; ker bo proizvodnjo nekaterih toplotno obdelanih mesnih izdelkov za izvoz v Skupnost nadzoroval uradni veterinar, ki ga določi Oddelek veterinarskih služb;
ker je treba pogoje v zvezi z zdravstvenim varstvom živali in izdajanje veterinarskih spričeval prilagoditi dejanskemu stanju živali zadevne tretje države;
ker so ukrepi, predvideni s to odločbo, v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
1. Države članice odobrijo uvoz iz Tunizije za mesne izdelke, ki so bili:
- obdelani v hermetično zaprtih konzervah do F0 vrednosti tri ali več,
- ali toplotno obdelani tako, da je temperatura v sredini znašala vsaj 80 °C.
2. Države članice ne odobrijo uvoza iz Tunizije za vse mesne izdelke, ki niso navedeni v odstavku 1.
Člen 2
1. Odločba 79/542/EGS se spremeni:
(a) v Prilogi v stolpcu z naslovom "posebne opombe" v zvezi z mesnimi izdelki se za številko (3) vstavi v vrstico, ki velja za Tunizijo, številka "(4)";
(b) na koncu seznama držav se pod naslov opombe pod črto
"Posebne opombe"
doda naslednji zadnji stavek:
"4 Ne glede na vse omejitve iz zgornjega seznama se odobrijo vsi mesni izdelki, ki so bili toplotno obdelani tako, da je temperatura v sredini znašala vsaj 80 °C."
2. V Delu II Priloge C k Odločbi 91/449/EGS se seznam držav, ki smejo uporabljati vzorec veterinarskega spričevala, spremeni tako, da se doda naslednja država:
"Tunizija"
.
Člen 3
Ta odločba je naslovljena na države članice.
V Bruslju, 14. aprila 1992

Labels: 0
3
17
18